钦定古今图书集成/明伦汇编/官常典/第732卷 > 张桓
## 钦定古今图书集成/明伦汇编/官常典/第732卷 > 张桓

按《元史忠义传》：“桓字彦威，真定槁城人。父木，知汝宁
府，因家焉。桓以国子生释褐，授滑之白马丞。入补中
书掾，擢国子典簿，拜陕西行台监察御史，以言事不
合去。未几，汝宁盗起，桓避之确山。贼久知桓名，袭获
之，罗拜请为帅，弗听。囚六日，拥至渠魁前，桓直趋据
榻坐，与之抗论逆顺。其徒捽桓起跪，桓仰天大呼，詈”
叱弥厉，且屡唾贼面。贼犹不忍杀，谓桓曰：“汝但一揖，
亦恕汝死。”桓瞋目曰：“吾恨不能手斩逆首，肯听汝诱
胁而折腰哉！”贼知终不可屈，遂刺之，年四十八。贼后
语人曰：“张御史真铁汉，害之可惜。”事闻，赠礼部尚书，
谥忠洁。